作者：张炎
词牌/韵律：摸鱼子

paragraphs: 步高寒、下观浮远，清晖隔断风雨。
醉魂误入滁阳路。
落莫不知何处。
栏屡拊。
又却是，秋城自有芙蓉主。
重游倦旅。
对万壑千岩，长江巨浪，空翠洒衣履。
景如许。
都被楼台占取。
晴岚暖霭朝暮。
乾坤静里闲居赋。
评泊水经茶谱。
留胜侣。
更底用，林泉曳杖寻桑苎。
休休访古。
看排闼青来，书床啸咏，莫向惠峰去。